Maatietopalvelu

Kyselyvastaus

**Asiakirjan tunnus:** KT1006

**Päivämäärä**: 20.2.2025

**Julkisuus:** Julkinen

**Afganistan / Päivitys: Hazaroiden asema, vuosien 2023­­-2024 tiedot**

**Afghanistan / Update on the situation of the Hazaras, developments of 2023-2024**

Kysymykset

1. Millaisia muutoksia hazaroiden asemassa on ollut Afganistanissa vuosien 2023-2024 aikana?
2. Millaisia muutoksia hazaroiden asemassa on ollut Kabulissa vuosien 2023-2024 aikana?

Questions

1. What changes have there been in the situation of Hazaras in Afghanistan between 2023 and 2024?
2. What changes have there been in the situation of Hazaras in Kabul between 2023 and 2024?

Tämä maatietotuote on laadittu päivittämään Maahanmuuttoviraston päätöksenteossa käytössä olevaa maakappaletta, ja se on muodoltaan normaalia maatietovastausta tiiviimpi.

Maatietopalvelu on aiemmin käsitellyt hazaroiden tilannetta kyselyvastauksessa ”[Afganistan / Hazaroiden asema ja sosio-ekonominen tilanne Kabulissa](https://maatieto.migri.fi/base/2724d19a-5460-485d-bff8-6cd8f75f86d5/countryDocument/0c49f979-0371-4857-af89-dd44ba64366c)” (18.3.2021).

# Millaisia **muutoksia** hazaroiden asemassa on ollut Afganistanissa vuosien 2023-2024 aikana?

Afganistanin vähemmistöt eli muut etniset ryhmät kuin pashtut, ovat Talibanin valtaannousun jälkeen joutuneet marginalisoituneeseen asemaan, koska heidän edustuksensa julkisissa tehtävissä on selvästi vähentynyt.[[1]](#footnote-1) Talibanin asettamaan hallintoon ei aluksi kuulunut lainkaan shiioja tai hazaroita. Pian Talibanin valtaannousun jälkeen muutama paikallinen hazaroiden edustaja kuitenkin asettui tukemaan Talibania ja tämän seurauksena hallintoon valittiin kolme hazarataustaista varaministeriä. Kaikki varsinaiset ministerit ovat kuitenkin edelleen etnisyydeltään pashtuja.[[2]](#footnote-2)

YK:n mukaan Talibanin ideologialla on jatkuvia kielteisiä vaikutuksia vähemmistöjen, kuten hazaroiden, asemaan.[[3]](#footnote-3) Vaikka teoriassa Taliban-liikkeen johto on kunnioittanut vähemmistöjen oikeuksia, käytännössä Talibanin rivitaistelijat eivät ole usein näin tehneet. Liikkeen johto ei Euroopan unionin turvapaikkaviraston (EUAA) maatietoraporttia haastatteleman analyytikon mukaan pidä hazaroita ja shiioja uhkana eikä se ole antanut mitään sellaisia lausuntoja. Käytännössä kuitenkin jotkin Talibanin paikalliskomentajat ovat ilmaisseet, että he eivät suvaitse hazarayhteisöjä.[[4]](#footnote-4) Jotkut Taliban-komentajat ovat antaneet lausuntoja, joiden mukaan shiiamuslimit ovat vääräuskoisia, minkä katsotaan normalisoivan ja oikeuttavan heihin kohdistuvat väkivallanteot.[[5]](#footnote-5)

Shiiahazarat ovat historiallisesti kohdanneet syrjintää muilta Afganistanin etnisiltä ryhmiltä ja heihin kohdistunut syrjintä on jatkunut, vaikka Talibanin asettama hallinto ei ole kohdistanut heihin järjestelmällisiä syrjintätoimia. Erityisesti jotkut paikalliskomentajat näkevät hazarat kielteisinä ja kohtelevat heitä historiallisten, syrjivien periaatteiden mukaan. Osa Talibanista myös kokee, että hazarat “hyötyivät liikaa” aiemman hallinnon tuomasta kehityksestä ja tämä tilanne tulee nyt korjata. Tämän vuoksi paikallistasolla Taliban kohdistaa hazaroihin systemaattisesti ”erilaista kohtelua” kuin muuhun väestöön.Etnisten ja uskonnollisten vähemmistöjen mahdollisuudet käyttää julkisia palveluja ja saada viranomaissuojelua ovat heikentyneet, sillä verkostot julkiseen hallintoon ovat aina olleet määrittävä tekijä näiden saamiseen ja muiden etnisyyksien kuin pashtujen syrjäyttäminen hallinnosta on vähentänyt näitä. Lisäksi Talibanin asettama hallinto on alkanut enenevissä määrin käyttää pashtun kieltä darin kielen sijaan ja vaihtanut esimerkiksi darinkieliset kyltit pashtunkielisiin myös kaupungeissa, joissa darin kieltä puhuvat ovat enemmistönä.[[6]](#footnote-6)

YK:n mukaan Taliban on eri yhteyksissä kieltänyt shiiojen juhlapyhien viettämisen julkisilla paikoilla. Esimerkiksi vuonna 2023 Taliban kielsi turvallisuussyihin vedoten suuret kokoontumiset shiiojen ashura-juhlan yhteydessä. Tällöin sääntöjä rikkoneita shiioja pahoinpideltiin Kabulissa ja Ghaznin kaupungissa Taliban-joukot ampuivat shiiaryhmää kohti, minkä seurauksena kaksi ihmistä kuoli ja neljä haavoittui.[[7]](#footnote-7) Myös vuoden 2024 ashura-juhlan yhteydessä Taliban kielsi viettämästä juhlaa julkisesti. Ennen tätä heinäkuussa 2024 Talibanin kerrotaan tehneen mielivaltaisia kotietsintöjä, joihin on liittynyt pahoinpitelyjä, omaisuuden tuhoamista ja yksittäisiä laittomia ihmisten surmia, mutta välikohtauksista ei ole saatavilla tarkkoja tietoja.[[8]](#footnote-8) Lisäksi yksittäisiä shiialaisuutta koskevia muutoksia ovat olleet esimerkiksi shiialaisuutta koskevien kirjojen poisto yliopistoista ja tietyillä alueilla annettu määräys shiiojen ja sunnien keskinäisten avioliittojen kieltämisestä.[[9]](#footnote-9) Ruotsin maatietopalvelun haastattelemien lähteiden mukaan shiiamuslimit saavat kuitenkin edelleen harjoittaa uskoaan vapaasti shiiamoskeijoissa.[[10]](#footnote-10)

Yhdysvaltojen ulkoministeriön (USDOS) vuotta 2023 käsittelevän ihmisoikeusraportin mukaan Taliban kohdisti shiiahazaroihin järjestelmällistä syrjintää ja lisäksi hazaroihin kohdistuu yleisellä tasolla yhteiskunnallista syrjintää laittomien verojen, pakkovärväyksen ja -työn, kaltoinkohteluiden, omaisuuden takavarikoinnin ja pidätysten muodossa.[[11]](#footnote-11) EUAA:n maatietoraportissa huomautetaan, että Yhdysvaltojen ulkoministeriö on todennut edellä olevan kaikissa raporteissaan vuodesta 2010 lähtien.[[12]](#footnote-12)

YK:n asettama Afganistanin-erikoisraportoija oli saanut maaliskuussa 2024 ilmoituksia etnisten ja uskonnollisten vähemmistöjen kohtaamasta vakavasta syrjinnästä ja ulossulkemisesta. Erityisraportoija kiinnitti huomiota erityisesti vähemmistöjen käyttämiin pyhäkköihin, kouluihin ja terveyskeskuksiin kohdistuneista hyökkäyksistä sekä vähemmistöihin kohdistuneista mielivaltaisista pidätyksistä ja teloituksista, kidutuksesta, häädöistä ja marginalisoinnista, jotka ovat johtaneet joissain tapauksista maasta pakenemiseen. Hyökkäysten taustalla oli useimmiten Afganistanin ISIS-haara ISKP.[[13]](#footnote-13) Elokuun 2024 raportin mukaan väkivaltaisuuksia ja uhkaa on kohdistunut erityisesti shiiahazaroihin.[[14]](#footnote-14)

ISIS-terroristijärjestön Afganistanin-haara ISKP (*Islamic State Khorsasan Province*) on jatkanut shiioja ja hazaroita vastaan tekemiään hyökkäyksiä. Vuonna 2023 eri puolilla Afganistania tapahtui ainakin kolme ISKP:n tekemää terrori-iskua, joiden kohteena olivat shiiahazarat. Vuonna 2024 shiiahazaroita vastaan tehtyjä iskuja tapahtui ainakin seitsemän ja näistä kuuden tekijäksi ilmoittautui ISKP ja yhden tekijä jäi tuntemattomaksi. Vuosien 2023–2024 aikana tapahtuneiden hyökkäysten seurauksena sai surmansa ainakin 69 ihmistä ja 155 haavoittui.[[15]](#footnote-15) YK ja ihmisoikeusjärjestö Human Rights Watch ovat vaatineet Talibanilta tehokkaampia toimia hazaroihin kohdistuneiden iskujen estämiseksi.[[16]](#footnote-16)

EUAA:n lokakuussa 2023 haastatteleman analyytikon mukaan Taliban ei yleensä hyökännyt aseellisesti hazara- ja shiiayhteisöjä vastaan, eikä ollut tuohon mennessä saanut tietoa välikohtauksista hazaravaltaisissa maakunnissa. Talibanilla on kuitenkin jatkuvasti aseistettuja joukkoja näillä alueilla, joten analyytikko piti mahdollisena, että vallitseva tilanne voi aina muuttua huonompaan suuntaan.[[17]](#footnote-17)

EUAA:n ja USDOS:n raportin perusteella on useita esimerkkejä siitä, että Talibanin asettama hallinto tukee pashtuyhteisöjä omaisuus- ja maakiistoissa, joita on pashtujen ja muiden etnisyyksien välillä, ja näin sallii hazaraväestön pakkosiirrot.[[18]](#footnote-18) Keski-Afganistanin hazaroiden perinteisesti asuttamilla alueilla Bamiyanin, Ghaznin ja Wardakin maakunnissa hazaroiden ja etnisyydeltään pashtuja olevien kuchi-paimentolaisten välillä on ollut maanomistuskiistoja, jotka ovat historiassa ajoittain laajentuneet aseellisiksi yhteenotoiksi.[[19]](#footnote-19) Talibanin valtaannousun jälkeen maakiistat ovat jälleen aktivoituneet, kun sodan päättymisen jälkeen kuchit ovat pystyneet jälleen liikkumaan hazaroiden asuttamille alueille. Kuchit ovat myös vaatineet paikallisilta hazaroilta korvauksia jopa vuosikymmeniä sitten väitetysti tapahtuneista yhteenotoista tai omaisuuden vahingoittamisista. Useissa tapauksissa asukkaat eivät ole suostuneet näitä maksamaan, vaan he ovat joutuneet Talibanin pidättämiksi. Kiistaa ovat aiheuttaneet myös kuchien paimentaman karjan aiheuttamat tuhot. Näiden seurauksina osapuolten välillä oli vuoden 2023 aikana pieniksi luonnehdittuja väkivaltaisuuksia. Talibanin asettaman hallinnon viranomaiset ovat myös pyrkineet sovittelemaan kiistoja, mutta hazarat näkevät viranomaiset puolueellisina, koska kuchit ovat perinteisesti tukeneet Talibania ja heillä on vahvemmat yhteydet hallintoon. Paikallisten mukaan osa hazaroista on joutunut muuttamaan pois kiistellyimmiltä alueilta tilanteen aiheuttaman epävarmuuden vuoksi.[[20]](#footnote-20) YK raportoi heinä-elokuussa 2023 Uruzganin maakunnassa tapahtuneista hazaroiden maaomaisuuden haltuunotoista ja talojen ja viljelysten tuhoamisesta, minkä seurauksena hazaroita on saanut myös surmansa. Taliban lähetti syyskuussa 2023 delegaation tutkimaan välikohtauksia, jonka jälkeen ilmoitettiin 16 henkilön pidätyksistä.[[21]](#footnote-21)

# Millaisia muutoksia hazaroiden asemassa on ollut Kabulissa vuosien 2023-2024 aikana?

ISIS-terroristijärjestön Afganistanin-haara ISKP (*Islamic State Khorasan Province*) on Talibanin valtaannousun jälkeen jatkanut shiioja ja hazaroita vastaan tekemiään hyökkäyksiä etenkin Kabulissa. Vuosien 2023–2024 aikana Kabulissa tapahtui yhteensä neljä ISKP:n tekemää iskua, joiden kohteena olivat shiiahazarat. Hyökkäysten seurauksena sai surmansa ainakin 19 ihmistä ja 73 haavoittui.[[22]](#footnote-22)

Taliban aloitti valtaannousunsa jälkeen Kabulissa laajan kaupunkikehityshankkeen, joka on kohdistunut erityisesti kaupunkirakenteen ulkopuolella oleviin epävirallisiin asuntoihin, minkä seurauksena tuhansia taloja on purettu ja ihmiset ovat jääneet kodittomiksi.[[23]](#footnote-23) Afganistania koskevaa avointen lähteiden tutkimusta tekevän Afghan Witness -projektin tekemän selvityksen mukaan asuntojen purkua on tapahtunut eniten alueilla, jotka ovat hazara- tai tadzikkienemmistöisiä asuinalueita. Eniten asuntoja oli purettu Länsi-Kabulin hazaraenemmistöisellä PD 13 -alueella.[[24]](#footnote-24)

## Lähteet

AAN (Afghanistan Analysts Network)

/Foschini, Fabrizio & Mirzada, Rama 24.2.2024. *The Pastures of Heaven: An update of Kuchi-Hazara disputes as spring approaches*. <https://www.afghanistan-analysts.org/en/reports/political-landscape/the-pastures-of-heaven-an-update-of-kuchi-hazara-disputes-as-spring-approaches/> (käyty 17.2.2025).

/Sabawoon, Ali Mohammad 15.12.2023. *Land in Afghanistan: This time, retaking instead of grabbing land*? <https://www.afghanistan-analysts.org/en/reports/economy-development-environment/land-in-afghanistan-this-time-retaking-instead-of-grabbing-land/> (käyty 17.2.2025).

/Adili, Ali Yawar 9.3.2023. *The Politic of Survival in the Face of Exclusion: Hazara and Shia Actors Under the Taliban*. <https://www.afghanistan-analysts.org/en/wp-content/uploads/sites/2/2023/02/20230207-Hazara-and-Shia-under-Taleban-FINAL.pdf> (käyty 17.2.2025).

/Foschini, Fabrizio 22.12.2022. *Conflict Management or Retribution? How the Taleban deal with land disputes between Kuchis and local communities*. <https://www.afghanistan-analysts.org/en/reports/political-landscape/conflict-management-or-retribution-hoe-the-taleban-deal-with-land-disputes-between-kuchis-and-local-communities/> (käyty 17.2.2025).

Afghan Witness 19.11.2024. *Land clearance in Kabul: The impact on marginalised communities*. <https://www.info-res.org/app/uploads/2024/11/Land-clearance-in-Kabul.pdf> (käyty 17.2.2025).

The Diplomat 24.1.2024. *The Plight of Hazaras Under the Taliban Government*. <https://thediplomat.com/2024/01/the-plight-of-hazaras-under-the-taliban-government/> (käyty 17.2.2025).

EUAA (European Union Agency for Asylum) 11/2024. *Afghanistan – Country Focus*. <https://coi.euaa.europa.eu/administration/easo/PLib/2024_11_EUAA_COI_Report_Afghanistan_Country_Focus.pdf> (käyty 17.2.2025).

HRW (Human Rights Watch) 13.9.2024. *Afghanistan’s Hazara Community Needs Protection.* <https://www.hrw.org/news/2024/09/13/afghanistans-hazara-community-needs-protection> (käyty 17.2.2025).

Migrationsanalys (Migrationsverkets funktion för land- och omvärldsanalys)

16.4.2024. *Afghanistan. Restriktioner och begränsningar av personlig frihet under talibanstyret*. <https://lifos.migrationsverket.se/dokument?documentSummaryId=48233> (käyty 17.2.2025).

9.5.2021. *Landinformation: Hazarer i Afghanistan.* <https://lifos.migrationsverket.se/dokument?documentSummaryId=45532> (käyty 17.2.2025).

UNAMA (United Nations Assistance Mission in Afghanistan)

27.1.2025. *Human Rights Situation in Afghanistan: October – December 2024 Update*. [https://unama.unmissions.org/sites/default/files/human\_rights\_situation
\_in\_afghanistan\_october\_-\_december\_2024\_-\_english.pdf](https://unama.unmissions.org/sites/default/files/human_rights_situation_in_afghanistan_october_-_december_2024_-_english.pdf) (käyty 17.2.2025).

31.10.2024. *Human Rights Situation in Afghanistan: July - September 2024 Update*. <https://unama.unmissions.org/sites/default/files/english_-_unama_-_update_on_hr_situation_in_afghanistan_-_july-sept_2024.pdf> (käyty 17.2.2025).

30.7.2024. *Human Rights Situation in Afghanistan: April- June 2024 Update*. <https://unama.unmissions.org/human-rights-situation-afghanistan-april-june-2024-updateenglish> (käyty 17.2.2025).

2.5.2024. *Human Rights Situation in Afghanistan: January - March 2024 Update*. <https://unama.unmissions.org/human-rights-situation-afghanistan-janmarch-update-0> (käyty 17.2.2025).

22.1.2024. *Human Rights Situation in Afghanistan: October - December 2023 Update*. [https://unama.unmissions.org/sites/default/files/
english\_hr\_update\_22jan\_2024.pdf](https://unama.unmissions.org/sites/default/files/english_hr_update_22jan_2024.pdf) (käyty 17.2.2025).

23.10.2024. *Human Rights Situation in Afghanistan: July - September 2023 Update*. <https://unama.unmissions.org/sites/default/files/human_rights_situation_in_afghanistan_jul-sep_2023.pdf> (käyty 17.2.2025).

17.7.2023. *Human Rights Situation in Afghanistan: May - June 2023 Update*. <https://unama.unmissions.org/sites/default/files/human_rights_situation_in_afghanistan_may_-_june_2023_0.pdf> (käyty 17.2.2025).

9.5.2023. *Human Rights Situation in Afghanistan: February - April 2023 Update*. <https://unama.unmissions.org/human-rights-situation-afghanistan-update-february-april-2023> (käyty 17.2.2025).

UNGA (United Nations General Assembly)

30.8.2024. *Situation of human rights in Afghanistan, Report of the Special Rapporteur on the situation of human rights in Afghanistan, Richard Bennett, A/79/330*. https://docs.un.org/en/A/79/330 (käyty 17.2.2025).

4.3.2024. *Afghanistan: Compilation of information prepared by the Office of the United Nations High Commissioner for Human Rights*. <https://docs.un.org/en/A/HRC/WG.6/46/AFG/2> (käyty 17.2.2025).

UNSC (United Nations Security Council) 8.7.2024. *Fifteenth report of the Analytical Support and Sanctions Monitoring Team submitted pursuant to resolution 2716 (2023) concerning the Taliban and other associated individuals and entities constituting a threat to the peace, stability and security of Afghanistan, S/2024/499*. <https://docs.un.org/en/S/2024/499> (käyty 17.2.2024).

USDOS (United States Department of State) 22.4.2024. *2023 Country Reports on Human Rights Practices: Afghanistan*. <https://www.state.gov/reports/2023-country-reports-on-human-rights-practices/afghanistan/> (käyty 17.2.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. UNGA 30.8.2024, s. 9; The Diplomat 24.1.2024. [↑](#footnote-ref-1)
2. AAN/Adili 9.3.2023, s. 4 [↑](#footnote-ref-2)
3. UNSC 8.7.2024, s. 11. [↑](#footnote-ref-3)
4. EUAA 11/2024, s. 118, 123. [↑](#footnote-ref-4)
5. The Diplomat 24.1.2024. [↑](#footnote-ref-5)
6. EUAA 11/2024, s. 119, 123. [↑](#footnote-ref-6)
7. UNAMA 23.10.2023, s. 5–6. [↑](#footnote-ref-7)
8. UNGA 30.8.2024, s. 10 [↑](#footnote-ref-8)
9. The Diplomat 24.1.2024. [↑](#footnote-ref-9)
10. Migrationsanalys 16.4.2024, s. 25. [↑](#footnote-ref-10)
11. USDOS 22.4.2024. [↑](#footnote-ref-11)
12. EUAA 11/2024, s. 65. [↑](#footnote-ref-12)
13. UNGA 4.3.2024, s. 10–11. [↑](#footnote-ref-13)
14. UNGA 30.8.2024, s. 9. [↑](#footnote-ref-14)
15. UNAMA 9.5.2023; 17.7.2023; 23.10.2023; 22.1.2024; 2.5.2024; 30.7.2024; 31.10.2024; 27.1.2025. [↑](#footnote-ref-15)
16. UNGA 4.3.2024, s. 10–11; HRW 13.9.2024. [↑](#footnote-ref-16)
17. EUAA 11/2024, s. 123. [↑](#footnote-ref-17)
18. EUAA 11/2024, s. 119; USDOS 22.4.2024. [↑](#footnote-ref-18)
19. AAN/Foschini & Mirzada 24.2.2024; AAN/Foschini 22.12.2022; Migrationsanalys 9.5.2021, s. 34. [↑](#footnote-ref-19)
20. AAN/Foschini & Mirzada 24.2.2024. [↑](#footnote-ref-20)
21. UNAMA 23.10.2023, s. 5. [↑](#footnote-ref-21)
22. UNAMA 9.5.2023; 17.7.2023; 23.10.2023; 22.1.2024; 2.5.2024; 30.7.2024; 31.10.2024; 27.1.2025. [↑](#footnote-ref-22)
23. Afghan Witness 19.11.2024, s. 3; AAN/Sabawoon 15.12.2023. [↑](#footnote-ref-23)
24. Afghan Witness 19.11.2024, s. 3, 9–11, 25–26. [↑](#footnote-ref-24)